Proventian pääkonttori Oulunsalossa vuonna 2007.
**Proventia Oy** (vuosina 2007–2017 **Proventia Emission Control Oy**, 1994–2007 **Finnkatalyt Oy**) on suomalainen vuonna 1994 perustettu ympäristöteknologiayhtiö, joka tarjoaa pakokaasujen puhdistusteknologioita ja siihen liittyviä testaus- ja suunnittelupalveluja raskaisiin dieselmoottoreihin sekä lämmöneristysratkaisuja ja testiyksiköitä muun muassa moottorien, voimalinjojen ja sähkökomponenttien testaukseen. Proventia Oy on Proventia Group Oyj:n tytäryhtiö, joka kuuluu Head Invest -konserniin, joka on JOT Automationin perustaja Veikko Lesosen perheen omistama teknologiakonserni.

Vuonna 2018 Proventian liikevaihto oli 38,3 miljoonaa euroa ja viennin osuus liikevaihdosta 85 prosenttia. Samana vuonna Proventia avasi tuotantotehtaan Tšekkiin. Tuotekehitys ja kokoonpano on edelleen Oulun kolmessa toimipisteessä. Proventia työllistää yhteensä 130 työntekijää.

Historia
--------

### Yrityshistoria

Yhtiö perustettiin 26. tammikuuta 1994 nimellä Finnkatalyt Oy. Vuonna 2002 yritys työllisti noin kymmenen henkilöä. Se suunnitteli itse tuotteet, mutta valmistutti ne alihankintayrityksissä. Vuonna 2002 yritys kuului Veikko Lesosen perustamaan Head Future Technologies -ryhmään.

Proventia on toiminut Aasian pakokaasujen puhdistusmarkkinoilla aktiivisesti vuodesta 2002 lähtien. Vuosina 2002–2003 se toimitti pakokaasun puhdistimia Hongkongiin kahteen eri Hongkongin hallituksen ilmanlaadun parantamisprojektiin, yhteensä noin 15 000–20 000 kappaletta. Toimitusten kokonaisarvo oli jopa kymmenen miljoonaa euroa. Vuonna 2005 yritys sai Hongkongista kahden miljoonan euron tilauksen, joka sisälsi 3 300 raskaaseen ajoneuvoon asennettavaa katalysaattoria. Vuoden 2006 alussa se sai Korean ympäristöministeriön projektista 1,2 miljoonaan euron suuruisen tilauksen. Projektin tarkoituksen on vähentää Soulin liikenteen päästöjä. Proventian pakokaasunpuhdistimia oli ollut vuodesta 2005 saakka koekäytössä Koreassa ja niistä saatujen käyttökokemuksien perusteella tehtiin sopimus. Se oli ensimmäinen suurempi tilaus ja läpimurto Korean markkinoille. Vuonna 2007 Proventia sai yli 10 miljoonan euron sopimuksen samaisesta Korean ympäristöministeriön monivuotisesta projektista. Yritys toimitti pDPF-teknologiaa sisältäviä pakokaasun puhdistuslaitteita jälkiasennettavaksi kuorma- ja linja-autoihin. Vuonna 2005 Proventian toimipisteet sijaitsivat Oulussa, Tampereella ja Hongkongissa.

Proventia sai vuoden 2007 alussa Yhdysvalloissa viranomaishyväksynnän kuorma-autojen rahtitilojen kylmäkoneisiin asennettavasta pakokaasun puhdistustekniikasta. Yhtiö kehitti tuotetta yhdessä yhdysvaltalaisen kylmälaitevalmistaja Thermo Kingin kanssa kahden vuoden ajan. Puhdistin vähentää dieselkäyttöisten lämmönsäätölaitteistojen hiukkaspäästöjä jopa yli 50 prosenttia, ja se on myös ensimmäinen Level 2 Plus -kategorian tuote, joka on saanut viranomaishyväksynnän Kaliforniassa. Hyväksyntä on Kaliforniassa pakollinen ja puhdistusjärjestelmä tuli pakolliseksi vuoden 2009 alussa. Proventia piti tuotteensa hyväksyntää tärkeänä, sillä Kalifornian päästölainsäädäntö on maailman tiukimpia. Proventia Groupin toimitusjohtaja Lauri Antilan mukaan tuotteen hyväksyminen on tärkeä päänavaus Yhdysvaltain markkinoille. Kaliforniassa Proventian tuotteiden myynnistä vastasi Thermo Kingin jakeluverkosto. Proventian liikevaihto kohosikin vuonna 2007 16,7 miljoonaan euroon.

Vuonna 2007 yhtiö muutti uusiin toimitiloihin Oulunsaloon. Samana vuonna yhtiön nimeksi tuli Proventia Emission Control Oy, ja toiminta keskittyi dieselmoottoreiden pakokaasujen puhdistukseen.

Proventia on valmistanut katalysaattoreita muun muassa Husqvarnan päältä ajettaviin uusiin ruohonleikkurimalleihin. Muutaman vuoden maailman nopeimman tuotantoauton titteliä pitänyt Koenigsegg CCR:ssä on Proventian valmistama katalysaattori.

2010-luvulla yhtiö on toimittanut puhdistusjärjestelmiä muun muassa Lontoon kaksikerrosbusseihin, Ruotsin ympäristövyöhykkeellä liikkuviin raskaisiin ajoneuvoihin sekä Helsingin seudun busseihin.

Proventian emoyhtiön Proventia Group Oy:n yhtiömuoto muutettiin julkiseksi osakeyhtiöksi 14. marraskuuta 2018. Tuolloin konserniyhtiöllä oli neljä tytäryhtiötä ja se omisti niistä 100 prosenttia. Tytäryhtiöistä toiminnassa olivat Proventia Oy ja Tšekkiin samana vuonna avattua tuotantolaitosta varten perustettu Proventia Czech s.r.o. Yhdysvaltalainen Proventia Americas LLC ja saksalainen Proventia Emission Control GmbH on tarkoitus lakkauttaa, eikä niillä ole toimintaa.

### Vientipalkinnot

Vuonna 2007 Proventia Emission Control sai *tasavallan presidentin kansainvälistymispalkinnon* edistyksellisestä työstä kansainvälisillä markkinoilla Suomen talouden eduksi. Oulun kaupunki myönsi Proventialle vuoden vientiyrityksen palkinnon 2018.

Liiketoiminta-alueet
--------------------

### Voimalinjojen järjestelmät ja komponentit

Proventia kehittää, valmistaa ja markkinoi pakokaasun puhdistusjärjestelmiä ja suunnittelupalveluja sekä OEM asiakkaille*selvennä* että jo olemassa oleviin ajoneuvoihin jälkiasennuksena (Retrofit). Proventian pakokaasunpuhdistusjärjestelmissä käytetään muun muassa DOC- (diesel oxidation catalyst), DPF- ja SCR-teknologiaa. Yhtiön ydinosaamisaluetta on SCR-teknologia (selective catalytic reduction), jota käytetään typenoksidien vähentämiseksi pakokaasusta AdBluen/urean avulla.

Proventia valmistaa myös eristeitä moottoritilan komponenttien lämmöneristämiseen. Yhtiö on kehittänyt oman tuotantolinjan lämpöeristeiden valmistukseen.

### Testausjärjestelmät

Proventia tarjoaa testipalveluja sekä liikuteltavia testiyksiköitä dieselmoottoreiden ja niiden osien testaamiseen. Testikontit soveltuvat erityisen hyvin muun muassa ikäytystestaukseen.

Yritysjohto
-----------

Toimitusjohtaja: Jari Lotvonen

### Hallitus

Proventia Oy:n hallitukseen kuuluvat:

* Harri Suutari, puheenjohtaja
* Lauri Antila, varapuheenjohtaja
* Johnny Pehkonen, hallituksen jäsen
* Tommi Salunen, hallituksen jäsen
* Miika Hakola, hallituksen jäsen

Lähteet
-------

1. 1 2 3  Patentti- ja rekisterihallituksen ja verohallinnon yhteinen yritystietojärjestelmä Patentti- ja rekisterihallitus ja verohallinto. Viitattu 6.3.2011. [vanhentunut linkki]
2. 1 2 3 4 5 6 7 8  Finder yritystieto Fonecta Oy. Viitattu 15.6.2019.
3. 1 2 3  Konserniyhtiö ja tytäryhtiöt (pdf) *Proventia Group Oyj:n tilinpäätös 2018*.  19.3.2019. Proventia Group Oyj. Viitattu 15.6.2019.
4. ↑  Siltanen, Pekka: Ympäristöyrityksiä Oulunsaloon *Kaleva.fi*.  17.6.2006. Viitattu 26.8.2016.
5. 1 2 3  Vuoden 2018 yrittäjäpalkinnot on jaettu *businessoulu.com*.  16.04.2019. Business Oulu -liikelaitos. Viitattu 15.6.2019.
6. 1 2  Peltonen, Kari: Finnkatalyt siistimään Hongkongin katuilmaa  28.11.2002. Tekniikka & Talous. Viitattu 6.3.2011. [vanhentunut linkki]
7. 1 2  Törmänen, Eeva: Finnkatalytille tilaus Koreasta  27.3.2007. Tekniikka & Talous.  Arkistoitu 6.10.2014. Viitattu 5.3.2011.
8. 1 2  Niemi, Kauko: Finnkatalyt sai miljoonakaupan Hongkongista  13.4.2005. Tekniikka & Talous.  Arkistoitu 6.10.2014. Viitattu 6.3.2011.
9. ↑  Kervinen, Juha-Pekka: Veikko Lesosen Proventia tähtää maailman ympäristömarkkinoille  21.6.2005. Tekniikka & Talous.  Arkistoitu 8.12.2008. Viitattu 6.3.2011.
10. ↑  Felt, Erkka: Finnkatalyt sai miljoonatilauksen Koreasta  24.1.2006. Tekniikka & Talous.  Arkistoitu 6.10.2014. Viitattu 5.3.2011.
11. ↑  Felt, Erkka: Finnkatalyt kylmälaitepäästöjen kimppuun Kaliforniassa  23.1.2007. Tekniikka & Talous.  Arkistoitu 6.10.2014. Viitattu 5.3.2011.
12. ↑  Kaksonen, Tiina: Proventia leikkaa nokipäästöjä *Tekniikka & Talous*.  25.1.2008.
13. ↑  Hallikainen, Raija: Finnkatalyt avasi pienkonekatalysaattorien viennin  19.5.2005. Tekniikka & Talous. Viitattu 6.3.2011. [vanhentunut linkki]
14. ↑  Tervola, Janne: Ruotsalaisen haaveesta tuli maailman nopein auto  6.10.2005. Tekniikka & Talous.  Arkistoitu 23.10.2008. Viitattu 6.3.2011.
15. ↑  Sipola, Timo & Hirvonen, Tuomas: Suomalaisyritys pidentää Lontoon bussien elinikää virtsa-aineella *Yle Uutiset*.  16.7.2013. Viitattu 26.8.2016.
16. ↑  Mäki-Petäjä, Päivi: Suurkaupunkien vanhojen bussien päästöt kuriin suomalaisvoimin – oululaisfirma myynyt jättimäärän puhdistuslaitteita *MTV Uutiset*.  27.5.2016. Viitattu 26.8.2016.
17. ↑  Proventian puhdistus-ja seurantajärjelmiä HelBin busseihin *Bussiuutiset.fi*.  20.1.2016. Viitattu 26.8.2016.
18. ↑  Mobile Mondaylle presidentin kansainvälistymispalkinto *Turun Sanomat*.  14.2.2008. Viitattu 26.8.2016.
19. ↑  Tasavallan presidentin kansainvälistymispalkinnon ja vientipalkinnon saajat  9.7.2018. Finpro Oy.  Arkistoitu 3.7.2017. Viitattu 15.6.2019.
20. ↑  Pakokaasupuhdistimilla jatkoa käyttöiälle *Konepörssi*.  7.5.2012. SL-Mediat. Viitattu 26.8.2016.
21. ↑  Kuukauden yritys: Proventia putsaa pakokaasut vedeksi ja typeksi *Oulu.com*.  2.10.2015.  Arkistoitu 20.9.2016. Viitattu 26.8.2016.
22. ↑  Proventia proves mettle in emission control *Finland Times*.  29.2.2016. Viitattu 26.8.2016. (englanniksi)